L'Eliana celebra aquest dissabte la I Fira de la Salut i l’Esport
28 de novembre de 2022

Aquest dissabte, 3 de desembre, arriba a l'Eliana la primera Fira de la Salut i l’Esport. L'esdeveniment, que se celebrarà en el Poliesportiu Municipal en horari de matins, de 10 a 14 hores i de vesprada, de 16 a 19 hores, servirà com a punt de trobada per a tots els actors locals que intervenen en la salut comunitària del municipi, des dels centres esportius, de nutrició, fisioteràpia o psicòlegs, fins als centres d'atenció primària vinculats a la salut.

La fira comptarà amb activitats esportives, masterclass i tallers de degustació per a totes les edats. Els i les més xicotetes podran gaudir d'un rocòdrom, una tirolina o jumpy, mentre que els adults podran assistir a una masterclass de taitxí en col·laboració amb el centre esportiu Mandor, de GAP amb Vero Training, o d'abdominals hipopressius amb Tribox. El toc nutritiu el posarà el taller d'alimentació saludable amb Elisa Escorihuela i l'elaboració i degustació de còctels detox.

Des de la Conselleria de Sanitat s'habilitarà un vehicle mòbil de donació de sang, perquè el públic assistent que així ho desitge puga col·laborar. Així mateix, també estarà disponible per a la ciutadania un cribratge gratuït, amb presa de mesures, pes o índex glucèmic.

L'edil de Polítiques Esportives, Concha Montaner, ha animat als elianers i elianeres a gaudir d'aquesta primera jornada que buscarà donar visibilitat als hàbits saludables que genera la pràctica habitual de l'esport per a millorar la qualitat de vida.